Իր յայտարարութիւններուն մէջ Տ. Ասողիկ Քհնյ. Կարապետեան անդրադարձաւ Մայրավանքի տարածքէն ներս ստեղծուած կացութեան։ Երէկ, երբ դիւանատան տարածքը տակաւին չէր ազատուած, տէր հայրը ըսաւ. «Մայր Աթոռը առաջին իսկ օրէն դիմած է ոստիկանութեան, որ սակայն ցուցարարները չէ հեռացուցած այնտեղէն։ Ոստիկանները տարածքը կը հսկեն, որպէսզի ցոյցի մասնակիցները աւելորդութիւններ չընեն, կը հսկեն նաեւ աւազակային յարձակումներու դէմ, այլ ոտնձգութիւններու դէմ, որովհետեւ Վեհարանի տարածքին կը բնակի Գարեգին Բ. Ամենայն Հայոց Կաթողիկոսը։ Իրաւապահ մարմինները, սակայն, ցուցարարները չեն հեռացներ այնտեղէն, ինչ որ անհասկնալի է մեզի համար։ Ոստիկանութեան ներկայացուցիչներու մեկնաբանութիւններով՝ իրենք իրաւունք չունին ցուցարարները հեռացնելու զանազան պատճառներով, ինչ որ մեզի համար տարօրինակ է եւ անհասկնալի։ Չէ՞ որ այնտեղ վանք է, Մայր Աթոռը Հայոց Եկեղեցւոյ սեփականութիւնն է եւ մանաւանդ սա Կաթողիկոսի բնակութեան վայրն է եւ հարիւր տոկոսով հանրային տարածք չի համարուիր»։